**GÖDI SE**

**Edzőkkel Szembeni Elvárások**

*(módszerek, alapelvek, amelyeket egységesen megkövetelünk)*

**Általános elvárások:**

1. Játékosainkkal, azok szüleivel, illtetve az ellenfél játékosaival és azok szüleivel, edzőivel szemben nagyfokú türelem, sportszerű viselkedés tanúsítása!
2. A harcos, kemény, (a megengedett kereteken belül) de sportszerű játék mindenkori megkövetelése edzésen és mérkőzésen egyaránt!
3. A szándékos szabálytalanságok, törlesztések azonnali szóvá tétele és tiltása!
4. Kisjátékoknál, vagy mérkőzésjátékoknál az edzőknek folyamatosan maximumon kell tartani a játékintenzitást és a koncentráciot. A szép megoldások és jó döntések után mindig dicsérjük meg a játékosokat, azonnal emeljük ki a jó döntéseket!
5. A kritika építő jellegű legyen (a hiba a tanulási folyamat része, hibázáskor ne kiabáljon az edző, nem szidja le a játékost, hanem próbálja a hibát felhasználni példaként, ezzel is rávezetni őt a helyes megoldásra)!
6. Negatív észrevételek megfelelő kommunikálása (ne sértően, hanem ha lehet viccesen, illetve elgondolkodtatóan közölni, kérdések használata)!
7. Vigyázzunk a játékhelyzetek állandó utólagos kritizálásával (miért ezt csináltad, miért nem azt?), mert ebből adódóan félni fognak a döntésektől és keveset vállalkoznak majd, ezzel pedig gátoljuk a fejlődésüket!
8. Kommunikációhoz szoktatás (a játékosok edzéseken, mérkőzéseken, beszéddel is kell, hogy segítsék, irányítsák egymást)!
9. Kiscsoportos képzések alkalmazása!
10. Felelősség a játékosokért. Annak a játékosnak van a legtöbb segítségre szüksége, akinek aznap a szokottnál rosszabbul megy a játék. Szidalmazás helyett a türelem és a biztatás hozzásegítheti, hogy elmozduljon a mélypontról, mert ne felejtsük el, ők többségükben még tanulják ezt a gyönyörű játékot!
11. Fontos edzői feladat a csapat önbizalmának, akaraterejének ápolása, szinten tartása. Ennek része az edzések, mérkőzések utáni beszélgetéseknél a pozitív momentumok kiemelése, megerősítése, függetlenül az edzésjáték, vagy a mérkőzés eredményétől. (A játékosoknak szükségük van az apró sikerélményekre is, ők legfőképp ebből merítik a további lelkesedésüket, motivációjukat. Az, hogy mit élhetnek meg sikerként, és mit kudarcként az nagyban tőlünk is függ. A játékosok, és persze mi edzők is szeretünk nyerni, és győzni is akarunk minden mérkőzésen, de nem mindenáron, mert nem csak a meccs megnyerése könyvelhető el sikerként, hanem az is, ha a játékosaink az adottságaikhoz mérten jól teljesítenek, és egyénileg fejlődnek!)
12. Törekedjünk arra, hogy a napközbeni és egyéb személyes problémákat ne vigyük ki az edzésekre, mérkőzésekre. Pozitív kisugárzás jellemezzen minden GSE edzőt!
13. Fegyelmet kell tartani, de tilos üvöltözni a játékosokkal! Tilos indulatos, emelt hangon, számon kérni őket egy-egy hiba után! Törekedjünk jóindulatú szigorral elérni a fegyelem és a figyelem fenntartását!
14. Követeljük meg az edzéseken, mérkőzéseken a támadó játékot, a cselek bátor, ésszerű alkalmazását. A labdavesztés utáni azonnali reagálást, visszatámadást, labdaszerzést!
15. Fontos a játékosok egyéni és csapat-taktikai nevelése, a korosztályok értelmi képességének figyelembevételével!
16. Mindig törekedni kell a kulturált viselkedésre és példamutató magatartásra!
17. Tilos az alkohol fogyasztása edzések és mérkőzések előtt és közben!
18. Tilos fizikálisan bántani a játékost!
19. Tilos a szülőkkel beszélgetni edzés és/vagy mérkőzés közben!
20. Teljes körű tájékoztatást kell biztosítani a szülők felé - lehetőleg írásban, e-mailen vagy honlapon, esetleg facebook oldalon keresztül - az edzésekről, mérkőzésekről, feladatokról, programokról stb.!
21. Tilos a telefon használata edzéseken, mérkőzéseken!
22. Hétvégi mérkőzésekről a mérkőzéslapokat, mérkőzés, játékos értékeléseket legkésőbb hétfőn 20.00 óráig kell elküldeni, leadni!
23. Kötelező a csapatok edzésregisztrációjának a vezetése: aznap este, de legkésőbb a következő nap!
24. Kötelező feladat az edző havi munkaösszesítőjének összeállítása, leadása, elküldése: tárgyhót követő hónap 4.-ig!
25. Az Gödi SE vezetésétől érkező (elektronikus) levelekben megfogalmazott feladatokra és kérésekre, a levélben leírtak szerint kötelező mindenkinek válaszolni!

**Elvárások edzéseken:**

1. Az edzéseken időben, ápolt külsővel és sport felszerelésben (lehetőleg GSE szerelésben) kell megjelenni!
2. Figyelni kell az edzésidők betartására mind a kezdésnél, mind a befejezésnél!
3. Kiemelten fontos szempont az edzések élvezhetősége, jó hangulata.
4. Az edzésmunkára folyamatosan figyelni kell! A játékosok érezzék, hogy az edző állandóan figyel rájuk, mert ez nagyobb koncentráciora ösztönzi őket! (Ha a figyelmet nem érzik, akkor nincs kinek bizonyítaniuk és a játék, vagy gyakorlat nem éri el a célját, hatásfokát!)
5. Teremtsünk az edzésen versenyhelyzetet, amikor csak tudunk! A versenyhelyzet mindig egy plusz hajtóerő, ami segíti a játékost abban, hogy a saját határait feszegesse!
6. Követeljük meg a gyakorlatokban a passzok megfelelő erősségét és minőségét!
7. Külön hangsúlyt kell fektetni (első sorban az utánpótlásban) az edzéseken a játékosok labdaérintéseinek a számára, mennyiségére. Az egyéni technikai képességek fejlesztése is kerüljön még inkább előtérbe!
8. Mindenkori folyamatos követelmény, a mindkét lábra való oktatás!
9. Kapjanak kiemelt figyelmet az edzéseken az 1:1 elleni játékhelyzetek!
10. Sokszor a hibajavításon múlik az edzés hatékonysága, a játékosok fejlődése, ezért nagyon fontos az edzők részéről is a folyamatos koncentráció, figyelem.
11. Figyeljünk arra, hogy játékhelyzetekben ne állandóan mi döntsünk a játékosok helyett, hanem hagyjuk meg a szabad döntést nekik (szabad döntések módszere)! Ez által tudjuk leginkább a kreativitásukat, és a fejlődésüket biztosítani!
12. Minden edzésen erősen javasolt a 30 perces kétkapus játékidő betartása!
13. Az edzés végi 30 perces játékban fontos feladata az edzőnek, hogy az intenzitást magasan tartsa, ha szükséges, akkor pályán belülről!
14. A játékosok edzés munkájának értékelését mindig pozitív dologgal kell befejezni!

1. Fontos a labdák megfelelő és azonos légnyomásának ellenőrzése, vagy ellenőriztetése minden edzés előtt!
2. Az edzéseken használt kellékeknek, felszereléseknek kihelyezése és az edzés végén a hiánytalan begyűjtése az edzők felelőssége!

**Elvárások mérkőzéseken:**

1. A mérkőzéseken időben, ápolt külsővel és sport felszerelésben (lehetőleg GSE) szerelésben kell megjelenni!
2. Tilos a játékvezetők szidalmazása, bármilyen minősítése! Nyomatékosan kérjük, ne foglalkozzatok a játékvezetők ítéleteivel, esetleges hibáival, mert ez átragad a játékosokra is, és később ők is, nem magukban, hanem mindig valaki, vagy valami másban keresik majd a kudarc okát!
3. Ellenfél edzőjével nem foglalkozhat sem az edző, sem a játékos!
4. A számszerűleg kedvező eredmény elérése sosem volt követelmény a csapattal és az edzővel szemben, de az viszont igen, hogy mindenki mindig törekedjen arra, hogy a legjobbját nyújtsa és tegyen meg mindent a sikerért. Fontos, hogy az edzéseken gyakorolt technikai elemeket meg merjék csinálni játékosaink, a gyakorolt játékhelyzeteket felismerjék, és lehetőleg jól döntsenek az adott szituációban, de közben a győzni akarás is jellemezze hozzáállásunkat, játékunkat!
5. Mérkőzés közben edzőinktől, nincs helye a saját játékosainkat becsmérlő, bántó, nevetségessé tevő kijelentéseknek!
6. Figyelni kell rá, hogy a játékosainkat senki ne hozhassa megalázó helyzetbe (se játékostárs, se szülő, se ellenfél, se edző)!
7. Törekedjünk annak mielőbbi kialakítására, hogy minden gólunk után a pályán lévő játékosaink "pacsizanak" (gólöröm) a gólszerzőnkel!
8. Minden mérkőzés végén az edző értékelje a csapat és a játékosok teljesítményét. Minden alkalommal pozitív dolgot is emeljünk ki a játékos mérkőzésen nyújtott teljesítményéből!
9. Az edző feladata továbbá - technikai személyzet hiánya esetén - a sport szakmai tevékenységgel összefüggő adminisztratív teendők szakszerű ellátása.

**Ellenőrzések, szankciók:**

A Gödi SE edzőivel szemben elvárás, követelmény jelen anyag 50 pontjában foglalt módszerek, alapelvek mentén történő egységes munkavégzés. További elvárás és követelmény az GSE szakmai irányvonalának maradéktalan betartása szerinti mukavégzés az edzéseken és a mérkőzéseken. A fentiekben rögzített elvárások betartását és megvalósulását rendszeresen ellenőrizni fogjuk.

Szakmai ellenőrzést végző személyek: Nagy Tibor, Gyenes Zsolt és az GSE vezetése által felkért személy(ek).

Az edzők munkájának ellenőrzése során szerzett tapasztalatok alapján, amennyiben az edző nem az előzőekben rögzített alapvetések mentén látja el edzői feladatait,- az GSE egységes szakmai célkitűzésének megvalósítása érdekében - az GSE vezetése szankciókat alkalmazhat az adott edzővel szemben.

Szankciók fokozatai: 1. szóbeli figyelmeztetés; 2. írásbeli figyelmeztetés; 3. pénzbeli büntetés; 4. edzői munkaszerződés felbontása.